text: Genkender du denne kort-svindler?
  30 oktober 2015 kl. 14.52
  Politiet offentliggør nu overvågningsbilleder af en mand, der hæver penge på stjålne betalingskort i Vamdrup.
  Ved et indbrud i en bil torsdag den 17. september ved 17-tiden blev der stjålet betalingskort. Bilen stod på Jels Vestergade ved kirkegården i Jels.
  Kun omkring 20 minutter senere hævede en mand penge på kortene i pengeautomater i Vamdrup. Syd- og Sønderjyllands Politi offentliggør nu fotos af gerningsmanden og spørger om du genkender ham?
  På et af af billederne kan det ses, at han meget synligt mangler en tand i undermunden. Han er iført en grå og sort jakke af mærket Mckinley og en sort kasket med snoretræk i nakken.
  Hvis du mener at vide, hvem manden er, bedes du kontakte lokalpolitiet i Vejen på telefon 114.
  